M. Lengyel László laudációja

Kárpáti János a külpolitikai újságírás kimagasló képviselője. Abban a

hagyományos, a szakmai előírásokat maximálisan szem előtt és tiszteletben

tartó értelemben, ahogy az életműveket megítélni egyedül helyes.

Kárpáti János nem a nyomtatott sajtóban vagy az elektronikus felületeken

megjelent helyszíni nagyriportok, kimagasló személyiségekkel készített interjúk,

hanem a tűpotos hírek, a műfaj minden szabályának megfelelő korrekt

tudósítások, az elfogulatlanul eligazító elemzések, az érvekkel alátámasztott

kommentárok igazi mestere. A hírek világának soha el nem tévedő, a szakmai

és etikai normákat megkérdőjelezhetetlenül betartó robotosa. Ait a szakmai,

munkahelyi követelmények más utakra is vezényeltek, és ott is megállta a

helyét.

1981 tavaszán kezdte pályáját a Magyar Távirati Iroda külpolitikai

főszerkesztőségén. Évtizedeken át volt a hírügynökség tudósítója, újságírója,

szerkesztője, mígnem áldozatául esett a legújabb kori magyar sajtótörténet

nagy botrányának, amikor a minden szempontból kiváló brüsszeli tudósítót

2015-ben hazarendelték, majd elbocsátották. A háttér az volt, hogy komolyan

vette a közszolgálatiságot és ehhez minden politikai nyomás ellenére hű

maradt. Az Európai Unió, az Európai Parlament és más, brüsszeli és strasbourgi

székhelyű európai intézmények egyik legjobb szakértője lett a szakmában.

Tudósításai nagy szerepet játszottak abban, hogy a magyar közvélemény hiteles

képet kapott az úniós intézmények munkájáról, nemkülönben a mindenkori

magyar kormány személyiségei és a képviselők ottani tevékenységéről.

Új szakmai életében a Népszava külpolitikusa volt két éven át; előtte a

Vasárnapi Hírek szerkesztőjeként dolgozott. Sokoldalúságának egyik

bizonyítéka, hogy évek óta hallhatjuk a Klubrádióban, ahol hírszerkesztő és a

népszerű Eurozóna, valamint az Esti gyors egyik műsorvezetője. Tudósításaiban,

jegyzeteiben, műsoraiban, köztük a széles látókörrel szerkesztett klubrádiós

sajtószemléiben, mindig előtérben áll az európai együttműködés, a szakszerű,

elfogulatlan tájékoztatás a magyar politikai szereplők és az európai

intézmények kapcsolatáról. Nem kihagyható az sem, hogy két évig a 168 óra

főszerkesztő-helyetteseként dolgozott.

Kárpáti János kiérdemelte és megkapta a MÚOSZ (szakosztályunk által

gesztorált) Európánkért- díját.

Mindezek mellett ő a szakosztályunk alelnöke, vagyis a társadalmi munkára, a

kollégák érdekében végzett tevékenységre, a MÚOSZ tekintélyének és erejének

karbantartására is maradt ereje. Csak egyetlen példát mondok: szerkesztő-

riportere volt a 103 éves Tatár Imrével a MÚOSZ produkciójában elkészített

interjúfilmnek.